Atac masiv al ruşilor cu drone şi rachete în Ucraina. Cel puţin 3 termocentrale au fost lovite și avariate grav
Război în Ucraina. Atac masiv al Rusiei, cu drone, rachete de croazieră și hipersonice, asupra mai multor zone din centrul și vestul Ucrainei. Deși Armata Ucraineană susține că a interceptat 84 din 99 de ținte aeriene, cel puţin trei termocentrale au fost lovite și avariate grav. Polonia şi-a mobilizat avioanele iar în România, o dronă a căzut în Insula Mare a Brăilei. Armata Rusă a lansat unul dintre cele mai puternice atacuri aeriene combinate de până acum şi a vizat în special infrastructura energetică a Ucrainei.
Drone şi rachete ruse au vizat în noaptea de joi spre vineri centrale electrice în centrul şi estul Ucrainei, a anunţat vineri ministrul energiei ucrainean, Gherman Galuşcenko. Polonia a anunţat întărirea supravegherii spaţiului aerian polonez iar Armata Română a anunţat identificarea unor fragmente care par a fi de dronă militară pe un teren agricol din Insula Mare a Brăilei.
Ruşii au avariat termocentrale din regiunea Dnipropetrovsk și o instalație energetică din regiunea Ivano-Frankivsk, scrie Ukrainska Pravda. DTEK, compania care administrează rețeaua ucraineană de energie electrică raportează avarii grave la trei termocentrale.
Premierul ucrainean Denîs Șmîhal a anunţat că în urma atacului masiv al rușilor a fost deteriorată infrastructura energetică din șase regiuni, fiind necesară oprirea curentului electric în unele zone. "A fost avariată infrastructura energetică în Dnipropetrovsk, Vinița, Ivano-Frankivsk, Liov, Cerkasi și Cernăuți. În unele regiuni curentul electric a fost oprit ca măsură de urgență", a spus premierul. El a adăugat, de asemenea, că Ucraina are nevoie de mai multe sisteme de apărare aeriană pentru a apăra infrastructura critică și populația.
Centrala Harkov TEC-5 a fost avariată grav în urma atacului rusesc de pe 22 martie şi nu mai poate genera căldură şi electricitate iar reconstrucţia sa ar putea dura ani de zile.
Armata Rusă a lansat unul dintre cele mai puternice atacuri aeriene combinate
O alertă aeriană a fost declanşată în noaptea de joi spre vineri pe teritoriul întregii Ucrainei. Acest "atac masiv" a vizat mai multe ţinte, în special situri pentru producţia de energie în regiunile Dnipropetrovsk, Poltava şi Cerkasî, a precizat Galuşcenko.
Guvernatorul regiunii Dnipropetrovsk, Sergii Lisak, a anunţat la rândul său, într-un comunicat, că "în această noapte, forţele de apărare aeriană ucrainene au doborât zece drone deasupra regiunii, în districtele Pavlograd, Krivoi Rog, Dnipro, Kameanske. Patru rachete au fost distruse deasupra oraşului Dnipro". "Mai multe instalaţii energetice au fost avariate (...). Un bărbat a fost rănit la una dintre ele", a adăugat Serhîi Lisak.
La Kameanske, o cooperativă agricolă a fost lovită şi cinci persoane au fost rănite: o fetiţă de cinci ani şi două femei de 19 şi 47 de ani, care nu au necesitat spitalizare, şi doi bărbaţi de 36 şi 47 de ani care se află într-o stare gravă.
Forţele armate poloneze au anunţat în acelaşi timp că avioane militare ale ţării lor au decolat pentru a supraveghea spaţiul aerian polonez, din cauza rachetelor ruse lansate în vestul Ucrainei. "În această noapte, s-a observat o intensă activitate aeriană cu rază lungă de acţiune din partea Federaţiei Ruse, având legătură cu atacurile cu rachete împotriva unor ţinte pe teritoriul ucrainean", a anunţat armata poloneză într-un comunicat.
"Au fost activate toate procedurile necesare pentru protejarea spaţiului aerian polonez" şi forţele poloneze "supraveghează încontinuu situaţia", adaugă comunicatul. Varşovia a informat duminica aceasta că o rachetă de croazieră rusă trasă spre oraşe din vestul Ucrainei a pătruns în spaţiul aerian polonez timp de 39 secunde.